# Ursula von der Leyen

| Ursula von der Leyen |
| --- |
|  Irudi gehiago |
| Ahotsa |
|

|  13. Europako Batzordeko Presidentea |
| --- |

 2019ko abenduaren 1a - ← Jean-Claude Juncker

|  Bundestageko kidea |
| --- |

 2017ko urriaren 24a - 2019ko uztailaren 31 - Ingrid Pahlmann → Hautetsia: Bundestageko 19. Legealdia

|  Alemaniako Defentsa Ministroa |
| --- |

 2013ko abenduaren 17a - 2019ko uztailaren 17a ← Thomas de Maizière - Annegret Kramp-Karrenbauer →

|  Bundestageko kidea |
| --- |

 2013ko urriaren 22a - 2017ko urriaren 24a Hautetsia: Bundestageko 18. Legealdia

|  Lan eta Gai Sozialetarako Ministroa |
| --- |

 2009ko azaroaren 30a - 2013ko abenduaren 17a ← Franz Josef Jung - Andrea Nahles →

|  Bundestageko kidea |
| --- |

 2009ko urriaren 27a - 2013ko urriaren 22a Hautetsia: Bundestageko 17. Legealdia

|  Federal Minister for Education, Family Affairs, Senior Citizens, Women and Youth (en)  |
| --- |

 2005eko azaroaren 22a - 2009ko azaroaren 30a ← Renate Schmidt - Kristina Schröder →

|  Saxonia Behereko Landtag-eko kidea |
| --- |

 2003ko martxoaren 4a - 2005eko abenduaren 7a Hautetsia: 15th Landtag of Lower Saxony (en)

|  minister of social affairs (en)  |
| --- |

 2003ko martxoaren 4a - 2005eko abenduaren 6a ← Gitta Trauernicht - Mechthild Ross-Luttmann → |
| Bizitza |
| Jaiotzako izen-deiturak | Ursula Gertrud Albrecht |
| Jaiotza | Ixelles, 1958ko urriaren 8a (67 urte) |
| Herrialdea |  Alemania |
| Bizilekua | Beinhorn (en)  Berlaymont building (en)  |
| Lehen hizkuntza | alemana |
| Familia |
| Aita | Ernst Albrecht |
| Ama | Adele Albrecht |
| Ezkontidea(k) | Heiko von der Leyen  (1986 - |
| Seme-alabak |
ikusi
* David von der Leyen Sophie von der Leyen Maria Donata von der Leyen Victoria von der Leyen Johanna von der Leyen Egmont von der Leyen Gracia von der Leyen
 |
| Haurrideak |
ikusi
* Hans-Holger Albrecht
 |
| Familia |
ikusi
* George Alexander Albrecht (osaba)
 |
| Leinua | von der Leyen (en)  |
| Hezkuntza |
| Heziketa | Hannoverko Medikuntza Eskola London School of Economics Münsterreko Unibertsitatea Göttingengo Unibertsitatea Brusela I Europako Eskola |
| Hezkuntza-maila | Medikuntzako doktorea public health professional degree (en)  |
| Hizkuntzak | alemana ingelesa frantsesa |
| Jarduerak |
| Jarduerak | medikua, politikaria eta equestrian (en)  |
|
Parte-hartzailea
* 2012 German presidential election (en)  2010 German presidential election (en)  list of participants in the coalition talks between the CDU/CSU and SPD in 2013 (en)  2017ko Alemaniako hauteskunde presidentziala 2015 Bilderberg Conference (en)  2016 Bilderberg Conference (en)  2018 Bilderberg Conference (en)  2009 German presidential election (en)  World Economic Forum Annual Meeting 2013 (en)  Munduko Ekonomia Foroaren Urteko Bilera 2015 World Economic Forum Annual Meeting 2017 (en)  Munduko Ekonomia Foroaren Urteko Bilera 2018 Munduko Ekonomia Foroaren Urteko Bilera 2019 Munduko Ekonomia Foroaren Urteko Bilera 2020 Munduko Ekonomia Foroaren Urteko Bilera 2023
 |
| Altuera | 161 zentimetro |
| Lantokia(k) | Hannover Berlin eta Brusela |
| Enplegatzailea(k) | Hannoverko Medikuntza Eskola  (1988 -  1992) Hannoverko Medikuntza Eskola  (1998 -  2002) |
| Jasotako sariak |
ikusi
* language adulterator award  (2014) BigBrotherAwards  (2017) BigBrotherAwards  (2009)  Knight Grand Cross of the Order for Merits to Lithuania language adulterator award  (2021)  Order of Prince Yaroslav the Wise, 1st class  (2022ko abuztuaren 23a) 100 Emakume (BBC)  (2022) Time 100  (2022)  National Order of Mali  Order of Saint Panteleimon  (2024ko urtarrilaren 25a) honorary doctor of the University of Toulouse  (2023ko ekainaren 9a) Karlomagno Saria  (2025)  Order of Europe  (2026ko uztailaren 15a)
 |
| Kidetza | European Union Parliamentary Group in the German Bundestag (en)  Europa-Union Deutschland (en)  First Merkel cabinet (en)  Second Merkel cabinet (en)  Third Merkel cabinet (en)  Fourth Merkel cabinet (en)  |
| Izengoitia(k) | Rose Ladson |
| Ezizena(k) | Rosie, Uschi von der Leyen, Flinten-Uschi eta Röschen |
| Ideologia eta sinesmenak |
| Erlijioa | luteranismoa |
| Alderdi politikoa |  Alemaniako Batasun Demokrata Kristaua |
|

---

 |
|        |
|  |

**Ursula Gertrud von der Leyen**, jaiotzako izen-deiturez **Ursula Gertrud Albrecht** (Ixelles, Belgika, 1958ko urriaren 8a) politikaria eta medikua da. Belgikan jaioa, Alemaniako nazionalitatea du. Europako Batzordeko egungo presidentea da, 2019ko abenduaz geroztik (Europako IX. legegintzaldia).​ Europar Batasuneko haren multzo politikoa Europako Alderdi Popularra da. Alemaniako Defentsako ministro izan zen 2013tik 2019ra bitartean. Alemaniako Batasun Kristau-Demokrata alderdiko kidea (CDU), Alemaniako Defentsako ministro eta Europako Batzordeko presidente izan den lehen emakumea.​​ Aurretik, Familia, Hirugarren Adina, Emakumeak eta Gazteriako ministro izan zen, 2005etik 2009ra; eta Lan eta Gizarte Gaietako ministroa, 2009tik 2013ra. Alemana du lehen hizkuntza. Gainera, ondo daki frantsesez eta ingelesez; izan ere, haurtzaroa Bruselan (Belgika) igaro zuen, eta hainbat urte eman zituen Estatu Batuetan.

Haren aitak, Ernst Albrechtek, lan egin zuen Europako erakundeentzat 1954-1970 bitartean. 1976tik 1990era bitartean, Saxonia Behereko Alemaniako estatu federatuko lehendakaria izan zen.

Ursula von der Leyenek 2001etik 2004ra, Hannover eskualdean, tokiko politikan parte hartu zuen, eta Saxoniako Beherako Estatuko Gobernuko Gizarte Gaiak, Emakumeak, Familia eta Osasuneko ministroa izan zen 2003tik 2005era. 2005ean, kabinete federalarekin bat egin zuen, eta 2019ra arte hainbat sailetan aritu zen.​ Halaber, Angela Merkel kantziler gisa ordezkatzeko lehiakide nagusitzat hartu zen, eta NATOko idazkari nagusi izateko faboritoen artekoa zen.

2019ko uztailaren 2an, Europako Kontseiluak Europako Batzordeko lehendakari izateko hautagai gisa proposatu zuen von der Leyen.​ Uztailaren 16an, Europako Parlamentuak kargu hori betetzeko aukeratu zuen, eta 2019ko abenduaren 1ean hasi zen haren agintaldia.

Von der Leyen Israel babesten nabarmendu da, bereziki 2023az geroztik Israel Gazan egiten ari den genozidioan. Haren gidaritzapean, Europar Batasuna da, Ameriketako Estatu Batuen ondoren, genozidio hori gehien babestu eta ahalbidetu duena. Nazio Batuen Erakundearen Palestinari buruzko aditu Francesca Albanesek adierazi zuenez, Von der Leyen ikertu beharko lukete, Israelen gerra krimenetan konplize izateagatik.

## Familia, lehengo urteak eta hezkuntza

Ludwig Knoop baroiaren ondorengoa da, Bremen hiriko tela-fabrikatzaile eta XIX. mendeko enpresaburu arrakastatsuenetako bat. Heidi Adele Albrechten eta Ernst Albrechten alaba da. Ursula Gertrud Albrecht izenarekin jaio zen Ixellesko (Brusela) udalerri belgikarrean, 1958ko urriaren 8an.​ Aita Alemaniako Batasun Kristau-Demokrata (CDU) alderdi kontserbadoreko politikari ospetsua izan zen. Europako Batzordean, lehia-zuzendari nagusi izatera iritsi zen (1970 arte), baita Saxonia Behereko estatu federatuko presidente ere (1976tik 1990era). Ursula von der Leyenek bost anaia ditu, eta horietako bi, Hans-Holger Albrecht eta Donatus Albrecht, enpresaburu ezagunak dira.

Ursula jaio eta lehen urteak Bruselan eman zituen. Bertan, Europako Eskolan ikasi zuen (Bruselako funtzionario komunitarioen seme-alaba asko ikasten duten erakundea), eta alemanez eta frantsesez ikasi zuen; frantsesa lehen mailatik ikasi zuen.

Geroago, familia Lehrten kokatu zen, Hannoverren, bere aita Bahlsen elikagai-konpainiako zuzendari exekutibo izendatu zutenean.

1976an, unibertsitate-ikasketak hasi zituen, eta Arkeologian matrikulatu zen, Gottingenen. 1977an, karrera aldatu zuen, eta, 1980ra arte, Ekonomia ikasi zuen Gottingen eta Münsterren; ikasketa horiek etenda gelditu ziren 1978an, eta Londresko London School of Economics eskolan jarraitu zuen. Armada Gorriaren Frakzioak Hanns-Martin Schleyer patronaleko lehendakaria hil zuen 1977an, eta, orduan, aitak Londresera bidali zuen balizko atentatu batetik babesteko. Han, Rose Ladson izen faltsuarekin ikasi zuen, eta Scotland Yard-en babesa jaso zuen.

1980an, karrera aldatu zuen berriro, eta medikuntza-ikasketak hasi zituen Medizinische Hochschule Hannover-en, eta, 1987an, graduatu zen. Ginekologian espezializatu zen, eta, 1986an, Heiko von der Leyen medikuarekin ezkondu zen, zeinarekin zazpi seme-alaba izan dituen.

1988 eta 1992 artean, mediku laguntzaile gisa aritu zen lanean Medizinische Hochschule Hannover-eko emakume-klinikan. Graduondo ikasketak amaitu ondoren, Medikuntza-doktore gisa graduatu zen 1991n.

1992tik 1996ra bitartean, bi alaba bikiak jaio ondoren, Ursula von der Leyen Stanforden bizi izan zen. Han, senarra Stanford Unibertsitatean ari zen lanean, eta Ursula bere seme-alabak zaintzen aritu zen.​ 1996an itzuli zen Alemaniara, eta, 1998 eta 2002 bitartean, Gizarte Medikuntza eta Osasun Sistemaren Ikerketaren epidemiologia Saileko kide izan zen Medizinische Hochschule Hannover-en.

Bruselan bizi zirela, Benita-Eva hamaika urteko ahizpa txikia minbiziarekin hil zen. Geroago, minbizia zela eta, «nire gurasoen inpotentzia izugarria» gogoratzen zuen, eta, 2019an, hori izan zen arrazoietako bat EBko Batzordeak «minbiziaren aurkako borrokan ekimena hartu» behar zuela adierazteko.

## Ibilbide politikoa

Ursula von der Leyen Alemaniako Batasun Kristau-Demokratan (CDU), 1990ean afiliatu zen, eta 1999an ekin zion bere jarduera politikoari. 2001ean, Hannover eskualdeko tokiko politikan sartu zen.

Saxonia Behereko Parlamentuko kide hautatu zuten 2003an, eta, 2003tik 2005era, familia-ministro izan zen Saxonia Behereko gobernuan, Christian Wulff buru zuen kabinetean.

2003tik gobernu ordezkaritza garrantzitsuak izan ditu eta hainbat ministerioren buru izan da, Lan eta Gizarte gaiak (2009-2013) eta Familia, Zahartzaroa, Emakumeak eta Gazteria (2005-2009). Angela Merkelen hirugarren agintaldian Defentsa Ministro postua bete zuen 2013ko abenduaren 17tik 2019ko uztail arte.

Von der Leyen Europako Batzordeko lehendakari aukeratu zuen Europako Parlamentuak, 2019ko uztailaren 16an, 2019-2024 legealdirako.

2022an, entzutetsua izan zen Ugandako Kanpo Arazoetako ministro Jeje Odongok agurra ukatu ziola. 2021ean ere, Ankaran ari zela, Recep Tayyip Erdoganek eta Charles Michelek ere baztertu egin zuten.

2022ko irailaren 1ean, otso batek hil zion bere pony gogokoena, Dolly, Von der Leyen familiak Saxonia Beherean duen lursail batean. Ondoren, Ursula otsoari lege babesa kentzearen alde aritu da, Europar Batasun osoan otsoak ehizatu ahal izan daitezen. Otsoak hiltzeko baimena izatea Europako Alderdi Popularraren eta Europako beste eskuindar talde batzuen eskaera izan da urte askoan, baina erakunde ekologistek nabarmendu dute ez duela oinarri zientifikorik, otso populazioak oraindik oso txikiak direlako Europar Batasunean. Ursula von der Leyenek zuzendutako Europako Batzordeak bultzatuta, 2025eko ekainean, Europar Batasunak otsoari babes maila txikiagoa ezarri zion, ehizatu ahal izan dadin; estatu kide guztiek babes-apaltze horren alde bozkatu zuten, Belgikak, Espainiak eta Poloniak izan ezik.

Munduko gerrei dagokienez, Von der Leyen irmo aritu da Errusiaren Ukrainako inbasioaren aurka, edo 2024an eta 2025ean Israelen erasoei erantzunez Iranek estatu sionistari egindako erasoen aurka, baina Israelen erasoak babestu ditu, besteak beste 2025eko ekainean Israelek Iran eraso zuenean eta Israel Gazan egiten ari den genozidioan. Von der Leyenen gidaritzapean, Europar Batasuna da, Ameriketako Estatu Batuen ondoren, genozidio hori gehien babestu eta ahalbidetu duena. Nazio Batuen Erakundearen Palestinari buruzko aditu Francesca Albanesek adierazi zuenez, Von der Leyen ikertu beharko lukete, Israelen gerra krimenetan konplize izateagatik.

### Angela Merkelen Gobernua

2003an, Angela Merkel buruzagiak eta bere alderdi politikoko lehendakariak antolatutako talde bateko kide izan zen Von der Leyen, batzorde horren zeregina izan zen Alemaniako Alderdi Sozialdemokratako (SPD) Gerhard Schröder kantziler federalaren Agenda 2010 egitasmoari erantzunez gizarte-sistema aldatzeko zenbait aukera prestatzea. Batzordeari, Herzog deitu zioten, presidentearen izena.

2005eko hauteskunde federalak baino lehen, Merkelek Ursula von der Leyen aukeratu zuen bere kabineteko Familia eta Gizarte Segurantzako kargua betetzeko. 2005eko iraileko hauteskunde orokorren ondoren, gobernua osatzeko negoziazioetan, von der Leyenek zuzendu zuen CDU/CSUren ordezkaritza familia gaiari buruzko lantaldean, berekin batera, Renate Schmidt izan zen presidentekide.​ Hurrengo azaroan, Ursula von Leyen Familia Gaien, Hirugarren Adinekoen, Emakumeen eta Gazteriaren ministro izendatu zuten Merkelen kabinetean. Ministerio horretatik, haurrentzako sustapen-legea bultatu zuen, eta 4,3 mila milioi euro bideratu zituen haurrak zaintzeko egitura berriak sortzeko.
Era berean, aitatasun/amatasun lizentzia ere sartu zuen, gurasoentzako baimen ordaindua, Eskandinaviako ereduari jarraituz, bi hilabete gehiago ematen dituena onura hori erabiltzen duten gurasoentzat. Legearen atal horrek protestak eragin zituen alemaniar kontserbadore batzuen aldetik. Hala ere, iritzi publikoa konbentzitu nahi izan zuen erreformen ontasunaz 3 milioi euroko publizitate-kanpaina baten bidez. Geroago, ministroa kritikatua izan zen laguntza politikoa lortzeko funts publikoak eta marketin-teknika integratuak erabiltzeagatik.

Bestalde, Interneteko zerbitzu-ostalarien bidez, haur-pornografia Ikerkuntza Kriminaleko Bulego Federalaren zerrenda batekin blokeatzeko ekimenaren alde egin zuen. (Alemania) (BKA), BKAk legez kanpokotzat jotzen zituen web orriak kontrolatzeko oinarrizko azpiegitura sortzeko.​ Proposamen hori dela eta, *Zensursula* ezizena eman zitzaion, *zensur* («zentsura») hitzaren eta *Ursula* izenaren alemanezko konposizioa.
Ildo horretatik, Interneten pornografiaren pedofiliaren aurkako borrokaren arazoei buruz hitz egin zuen, eta Afrikan edo Indian kokatutako ostalariak salatu zituen, non «haurren pornografia legezkoa den». Baieztapen hori Haur Desagertuen eta Abusatuen Nazioarteko Zentroak 2006an egindako azterketetan oinarritzen zen. Hala ere, haur-pornografia legez kanpokoa da Indian. Hain zuzen, Indiako gizarteak Alemaniak baino arau zorrotzagoak ditu erotismoari buruz komunikabideetan. Geroago, iturri oker bat aipatzeagatik barkamena eskatu zuen. Rammsteinen *Liebe ist für alle da* albuma debekatu eta zentsuratzeko ere eskatu zuen.

## Genero-berdintasunari buruzko jarrera

Genero-berdintasunari dagokionez, 2013. urtean, Ursula von der Leyenek alferrikako kanpaina bati ekin zion Alemaniako enpresetako ikuskapen-kontseiluetan emakumeek parte hartzeko arauzko kuota ezartzeko. Konpainietako zuzendaritza-kontseiluetan, gutxienez, emakumeen % 20 eskatuko zuen, 2018ra arte, eta % 40ra igo 2023rako.

Bestalde, Alemaniako Konstituzio Auzitegiak sexu bereko bikoteentzat ekitatibo diren zergen alde egin zuenean, 2013. urtean, adopzio-eskubide parekideak ere babestu zituen, eta argudiatu zuen: «ez dut azterketarik ezagutzen sexu bereko bikoteekin hazten diren haurrak bikoteetan edo ezkontza heterosexualetan hazten diren haurrak ez bezalakoak direla dioenik».

## Bizitza pribatua

Heiko von der Leyen, medikuntza irakaslea, ingeniaritza medikoko konpainia bateko zuzendari exekutiboa eta von der Leyen familiako kide da, zetaren industrian aritzen den familia aristokratikoa.​ Götttingengo unibertsitateko koruan ezagutu zuen senarra, eta 7 seme-alaba dituzte: David (1987), Sophie (1989), Donata (1992), Victoria eta Johanna bikiak (1994), Egmont (1998) eta Gracia (1999). 2014. urtera arte, familia Hannover inguruko finka batean bizi izan zen.

Txikitatik Rosie izan du izengoititzat.

Hauteskunde-jarduerari dagokionez, CDUko kide batzuk, hala nola Merkel, 2014. urtean, Batzorde Betearazlean % 90 baino gehiagoko ehunekoekin hautatu baziren, von der Leyenek % 70,5 baino ez zuen lortu. 2016 eta 2018ko hauteskunde berrietan ere, emaitzarik txarrenak jaso zituen: % 72,4 eta % 57,47, urrenez urren.​​

## Argitalpenak

* Ursula von der Leyen, *C-reaktives Protein als diagnostischer Parameter zur Erfassung eines Amnioninfektionssyndroms bei vorzeitigem Blasensprung und therapeutischem Entspannungsbad in der Geburtsvorbereitung*, doctoral dissertation, Hanover Medical School, 1990
* Ursula von der Leyen, Maria von Welser, *Wir müssen unser Land für die Frauen verändern.* Bertelsmann, Munich, 2007, ISBN 978-3-570-00959-8
* Ursula von der Leyen, Liz Mohn, *Familie gewinnt.* Bertelsmann Stiftung, 2007, ISBN 978-3-89204-927-2

## Erreferentziak

## Ikus, gainera

* Europako Batzordea

## Kanpo estekak